Au, akukabipi! Umbaleli ose Bobotyana, oti ungu W. M. wenjenje ukwaleka eyake idobilityi, kwingxoxo apa eyiyona kuba balelani besi *Gidimi* ngoku.

Bawo Mcokeli—Kaundincede undipe indawana kweli pepa lezi twala mxaka undifakele lamazwana am. Kumzalwana oteta ngeli pepa lamanene obesiti malipume nge veki zonke, lize lihlaulwe iponti ngomnyaka. Okwam mna andina nteto ininzi ingaba satetwa ndim. Into inye yile—ipepa eli lona Mr. B. S lilungile kade, into yile— Kuko umninawe walo ovelileyo; esingati ke kaloku nje ufanele ukuba akwelelwe ngoku ngu mkuluwe wake lo. Bekunga fanelena ukuba ati kwayena umhlobo wetu lo ungu Mcokeli akupe isaziso sokuba makutunyelwe intlaulo etile, eyiyeyoku fumana isi *Gidimi* nge veki zonke kulo nyaka uzayo; kuba ke ngati oko kunokwenzeka ukuba intliziyo zivavuma. Masipume iveki zonke nditsho nam. Ndisi caka sako,—W. M.

Umsebenzi awabe welele wona u Rev. John Walton, M.A., kunye no Rev. Frederick Mason, owokuqala, inkulu yaba fundisi base Wesile bomandla wase Rini, owokugqibela okwa yilonto e Natal, wawungomayela nokwahlulwa kwe jaka elikweli lase South Africa, kwela Pesheya; oko kukuti ukuba eli lilapa lizipate ngokwalo. Into leyo igqitywe ngolo hlobo ke, kuza kuti ke kuma Wesile akweli kumane ukubako intlanganiso ezongenwa ngaba fundisi base Koloni yonke nabase Gqili nabase Natal, kuxoxwe kuzo imiteto yokuqutywa komsebenzi, ze imiteto yayo kodwa iqale ivunywe yenkulu ya Pesheya. Into eyoti iyenzele eya Pesheya kukunyula umongomeli wayo amaxesha ngamaxesha. Umongameli wokuqala osele nyuliwe ngu Rev. Mr. Walton. Ezi ntlanganiso kwi bandla lase Wesile apa kutiwa zi *Conference.*

Nengqola, ukuba ibiko pakati kwempi eninzi entsha eti ayi soze isamkele isi *Gidimi* kuba sipuma nge nyanga, ze ngoko size nendaba ezindala, mayibe nayo iyaqonda ngoku ukuba inkomo iyahlomkisa ngale ngxokolo yencwadi ezinqwenela ukupuma kwaso kabini. Enye yezi ncwadi siyayi hlomela.

Nkosi Mhleli,—Lendawo yokupuma kaninzi kwesi *Gidimi,* yeyona kakade ibifanele ukuqinelwa ngabo bonke abafundi baso. Mna ndingonga vuyiswa kukusi fumana zonke iveki kunye ne £1 ngonyaka. Linani elingena kubalelwa ukuba linqabile, linani elilunge kunene, endinga kolwayo, ndinga lindele nokuba kuko ongati linqabile. Akwaba u Mr zonke iveki. Ungafuna wena Mhleli isingapina sabaceli (subscribers) ukuze ulikupe zonke iveki. Nale ndawo ngeyi miswa ngenene kona asisayi kuze sibe nayo ingqondo yase Mlungwini singa danga sibe ngaba lesi zindaba. Bonke abahlala beteta ngokunyuka kohlanga mabayi kangele nale ndawo.—J. M. pelem.

Ihlazo! Ihlazo !! Ihlazo ma Mfengu a Pesheya kwe Nciba! Olu daba siluguqulela esi Xoseni njengokuba lunjalo kwi koranti eyi *Cape Mercury:* “Amalinga amakulu aza kwenziwa ngoku, ukukupa yonke into engum Xosa pakati ko Mbashe ne Nciba. Iqfnga leloku mana kusiziwa kukilwa um Xosa ku Capt. Blyth, omtiye ngentiyo erara um Xosa. Li Dutywa umandla afuna ama Mfengu ubehle watshayelwa.” Utsho lombali. Kwase ntloko masiti asivumi kukolwa yiyo lenteto; kubuhlungu kanye ukufumana nentetwana le enje ngale. Asifuni noku cinga kakulu ngayo, kuba ukuba ingaba iko into enje ngale, asikalwazi uhlobo esinga bala ngalo. Singati kodwa kuma Pesheya kwe Nciba: M’sani ukulidyoba, okanye, m’sani ukuvuma ukuba igama lenu lingcoliswe nge nteto ezimdaka nje ngale siyiguqula kwi *Mercury.* Kambe kuko abafundi besi *Gidimi* Pesheya kwe Nciba, emaninzi namagcisa ekubaleni, esoti silmdele kuwo ke ukuva ukuba, yinene, ayinene na lento isingisele kuyo lengxelo. Into esiyi funayo tina yi “mbumba yama nyama,” ekungasoze kubeko ntsikelelo kuye wonke opantsi kwe langa, ingadanga ibeko. Simele ukuyilwela, sisaya kuyilwela, xa sisenjenjalo sikaulezisa ixesha lokuza kwayo ngalo lonke ixesha u Sombawo asasinike amandla ukuba senjenjalo. Soxonxa indlebe ke.

Kweliya lingapakati yinto eqelekileyo ukuba ubone igxitolwana lom Jodi lipete ingxowana ezilukuni zizele tu yimisesane, namajikazi, nezacolo, namagogo okukangela amaxesha, ehamba esiti *Vil yu bayi a vatsh.* Ngale nyanga ifileyo bake onkabi bandwendwela umzi wefama kula mandla wase Cradock, emva kokuba ezikolisile ngoku funa eyona nto isemxelweni wake u noyi nentombi zake andulukile. Ingekabi xesha Iide betshonele ele kwenduli kubonwe ngezi kebekebe, zingasa hambeli okwalo mhlaba. “Ube umsesane,” zitshilo ku mfazi we Bulu, wati kuba yena isazelo sake singamgwebi, indlu ningayi benca ukuba aninditembi. Buqu-buqu-bubu; buqu-buqu-buqu. *“Here is the ring!*” uvakele omnye ekwaza. “Ubuwubile,” “*He wet neit der van,”*—Andazi nto ngawo— Xoka, “Ta, saya emtetweni.” Intoni, yapuma into eninzi yemali eqite kude kumsesane. Aku tandatyuzwa lo msesane ube ufakwe apo kwazi nkewu, ukuba kuze kwenjiwe nje ke. Ko nxu-mkonjana bakowetu abapakati kwezi zinto singati, “ Cave canem,” okukukuti nge nteto abayi qele kunene “ *Pas op,”* esingati xa sicacisela abanga zaziyo ezi nteto—*Nahilwa!*

Asinto yokuqala; ingento yesibini; mhlaimbi ingeyiyo neye sitatu, lisiti isoka lase Tinara liye kutabata umfazi e Somerset East. Sekubonakala ukuba i Somerset le kulapo bambiwa kona abafazi base Tinara. Kanti noko into leyo ayimi yodwa. Ngati kukwelinye lama culo “aliwaka” ase mitshatweni apo kutiwa

“Temba, temba le Nxukwebe u Gaga;  
Ulitemba, temba, temba &c.”

Akuwedwa ke Somerset East. Xa sisenjenje ke sitshayelela le ncwadi itunyelwe ngemposiso kwi ndodana efunda apa e Dikeni, ete yapiwa igama letu. Asifihlisi ukuti siya yikwelezela into leyo. Wenjenje ke u Mr. Pikinini Sihlakahlaka xa avutela ixilongo lake:

“Uitenhage, 15 September, 1882.—Mr. T. Jabavu Mcokeli; kaundi ncede undifakele lamazwana ambalwa, ndifuna ukuba wazise esi *Gidimini* ngo mtshato wam ukuba wahambiseka kakuhle ngo suka lwe sihlanu ku September, ndatshatiswa ngu Rev. Longden wase Somerset East ngo 12 emini, umtshato obekekileyo wapela ngo 11 ngokuhlwa. Nditshate no Ellen Nobadula. Ndim,—P. Sihlakahlaka.”

Sivuya “mu,” ukubona ukuba inxenye yezinto ezixoxwa kwezi *Mpawana* ivusa ingxoxo, nokucinga, into engadli ngaku funyanwa kulempi intsha intsundu, izincoma nge mfundo. Kwese nyanga edlulileyo sanika u Mr. P. Mtyoba ituba loku palaza uluvo lwake, ngenteto ezitile ezabonakala kwezi *Mpawana*; namhla sinika u Mr. James Mjakuja Pelem ituba lokuba avule ifestile ze sifuba sake kwange nteto ze *Mpawana.* Mveni ke:

Nkosi Mhleli,—Lendawo yokutshitshiswa kwamagama ohlanga nam lento ndiyi bona ndiyi bonile ndingayazi imbangi yale ndawo nam. Ungafika igama owawuligqibele lingu Ntengo selingu Tengo. Lendawo Mr. Editor ifana nale ndiyi bona ndiyi bonile kanjako, yokuti ngakuba umntu wazi inteto ezininzi azibonakalalise ngokuzi bala e *Sigidimini Sama-Xosa* esazi pofu ukuba eli pepa lelezidenge ezingena kulesa nteto yimbi ngapandle kwesi Xosa. Ndihlala ndiva kukalwa ngendawo yokuba ikaba elifundileyo alisamkeli isi *Gidimi* ke xa kunjalo ozi Latin, Greek, nesi Bulu zib'alwa e *Sigidimini Sama- Xosa* ukuze zifundwe ngubanina? Xa kunjalo ke Mr. Editor mazipele inteto ezizimbi esi *Gidimini* sakowetu. Yabonani manene ndiyi p'aula nje lendawo ndadinwa ngaba lesi besi *Gidimi* ukundicela ukuba ndiba fundele; kube yinkatazo kuba nam ezinteto andizazi. Ndiku xelele inyaniso apa eba Tenjini ayifunwa siti lento yokuti ulesa kubeko amazwi ongawaziyo. Uze undixolele Mr. Editor ngoku faka unyawo kule ndawo, ndilungiselela ukuze eli pepa libe mnandi lingabi nasikwa. Anga ke amanene angandi pendula nje ngabantu bencubeko, kungangi kumhla kwafunyanwa u M. P. ngo Wauchope na Matye ase Heald Town. Yona lendawo yokuti um Xosa abe negama elingabonisi bu Xosa nam andiyiqondi. Ndingo wenu onga lunga lungiselwa uhlanga, —J. M. Pelem.

Kuti kwakutiwa kubantu ba kowetu, “Yinina lento intombi ningazi fundisiyo?” uve esiti umntu, “Ziya kwenza ntoni na ngayo imfundo, ziya kwenda nje, zezingaze zibuye ziyipate incwadi.” Atsho ke ati ona makwenkwe amatatu awatumele esikuleni; intombi zihlale ekaya, nemfundwana enoku zinceda ukuba zibale lamazwi mabini esi Ngesi—“My dear,”— nesi Xosa. Ke tina bonke abateta ngolu hlobo sibaxolele, sibatandazela kanjako ukuba baxolelwe, kuba bengayazi into abayenzayo. Inyaniso yona emi poqo, yeyokuba imfundiso epezulu yo mlisela, ingatanga yalandeliswa nge mfundiso yo mtinjana yinkohliso nengcapukiso yompefumlo Ekumeni kwezinto indodana le yinto eseloko ityekele ngase ntombazaneni. Apo ikona intombazana, ilapo, okanye ikufupi nalapo, indodana. Nokuba indodana ise zinkwenkwezini nge mfundo iya kuhla ize entombazaneni ese hadesi yobutyakala kuba ingena kuzinceda. Ibizwa yinto eyibizayo. Ubunyaniso bale nto bakanya ngo kumhlope ngo busuku bo 22 September, apa e Lovedale, kwi ntlanganiso yengxoxo yododana *(Literary Society).* Umtinjana lo ufunda apa okwezi nyanga zintandatu akubonakali ukuba ukunonelele ukuzihamba ezi ntlanganiso ekute ke inxenye yo mlisela yapelelwa ngamandla okuziya. Kukumangaliswa okukulu koninzi, kute ngobu busuku zevutu mpela intombi zakowetu ezifunda esikolweni somtinjana, zeza entlanganisweni. Yeka ke. Kwati kudodana kwesuka nejingxela ebeli seli pauleke ngoku ngabiko; lazi quluqulunqa inwele nge ncaza, lafaka izidwatyana nezi gxoloxwana zalo, leza entlanganisweni: kwati bo nonga kwazi kuteta si Ngesi ngalo mini wafumana wateta into enga ziwanga bani. Ngobo busuku baba baninzi abafuzisa “ingqata zika Kenkebe,” bati, Sibayeni kunye sonke nakuba beziza qaka ezibalulekileyo. Kubonakele umntu. engena kuzibamba; ingxolo yahamba apa, ube kuteta u Mr. Chairman Rubusana akwanceda nto. Yabona ke ukuba umtinjana lo wawungeko siya tandabuza tina ukuba ngolwa bako olu lwavayi. Siti ke ukupeta: Bobawo! nitshitshiliza emva nje mayelana nemfundo yentombi, nisakuke “nive into embi eyaviwa ngu Hili wase Mambalwini.”

Intliziyo ebanzi.—Isikolo sentsapo sase Humansdorp, kuke kwati kufupi nje saswela imali—akwabiko neyoku hlaula u Titshala, ute u Mr. Jurie Human, i Bulu, masihanjiswe isikolo eso wosixasa yedwa.